KOMISIJOS REGLAMENTAS (EB) Nr. 118/2005
2005 m. sausio 26 d.
iš dalies keičiantis Tarybos reglamento (EB) Nr. 1782/2003 VIII priedą ir nustatantis biudžetų viršutines ribas tame reglamente numatytam daliniam ar savanoriškam bendrosios išmokos schemos įgyvendinimui ir tame reglamente numatytus metinius finansinius paketus bendrosios išmokos schemai
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1782/2003, nustatantį bendrąsias tiesioginės paramos schemų pagal bendrą žemės ūkio politiką taisykles ir nustatantį tam tikras paramos schemas ūkininkams bei iš dalies pakeičiantį Reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (1), ypač į jo 64 straipsnio 2 dalį, 70 straipsnio 2 dalį, 71 straipsnio 2 dalį, 143b straipsnio 3 dalį ir 145 straipsnio i punktą,
kadangi:
(1)
Remiantis gauta Tarybos reglamento (EB) Nr. 1782/2003 145 straipsnio i punkte numatyta informacija, reikėtų pakeisti VIII priedo sumas valstybėms narėms, kurios pasinaudoja to reglamento 62 straipsnyje numatyta galimybe.
(2)
Reikėtų 2005 metams numatyti biudžeto viršutines ribas valstybėms narėms, įgyvendinančioms Reglamento (EB) Nr. 1782/2003 III antraštinėje dalyje numatytą bendrosios išmokos schemą 2005 metams, dėl kiekvienos to reglamento 66-69 straipsniuose numatytos išmokos.
(3)
Reikėtų 2005 metams nustatyti biudžeto viršutines ribas valstybėms narėms, pasinaudojančioms Reglamento (EB) Nr. 1782/2003 70 straipsnyje numatyta galimybe, dėl tiesioginių išmokų, kurioms netaikoma bendrosios išmokos schema.
(4)
Reikėtų 2005 metams nustatyti biudžeto viršutines ribas valstybėms narėms, pasinaudojančioms Reglamento (EB) Nr. 1782/2003 71 straipsnyje numatytu pereinamuoju laikotarpiu, dėl tiesioginių išmokų, išvardytų to reglamento priede.
(5)
Aiškumo sumetimais reikėtų paskelbti bendrosios išmokos schemos biudžeto viršutines ribas 2005 metams, nuo Reglamento (EB) Nr. 1782/2003 VIII priedo persvarstytų viršutinių ribų atėmus to reglamento 66-70 straipsniuose numatytoms išmokoms nustatytas viršutines ribas.
(6)
Valstybėms narėms, kurios įstojo į Bendriją 2004 m., ir 2005 m. įgyvendins Reglamento (EB) Nr. 1782/2003 IVa antraštinėje dalyje numatytą bendrosios išmokos schemą, turėtų būti nustatyti metiniai finansiniai paketai, remiantis to reglamento 143b straipsnio 3 dalimi.
(7)
Šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1782/2003 VIII priedas pakeičiamas šio reglamento I priedo tekstu.
2 straipsnis
1. Biudžeto viršutinės ribos 2005 metams, numatytos Reglamento (EB) Nr. 1782/2003 64 straipsnio 2 dalyje, yra tokios, kaip nurodoma šio reglamento II ir III prieduose.
2. Biudžeto viršutinės ribos 2005 metams, numatytos Reglamento (EB) Nr. 1782/2003 71 straipsnio 2 dalyje, yra tokios, kaip nurodoma šio reglamento IV priede.
3. Biudžeto viršutinės ribos 2005 metų bendrajai išmokų schemai yra tokios, kaip nurodoma šio reglamento V priede.
4. Metiniai finansiniai paketai 2005 metams, numatyti Reglamento (EB) Nr. 1782/2003 143b straipsnio 3 dalyje, yra tokie, kaip nurodoma šio reglamento VI priede
3 straipsnis
Valstybės narės, pasirinkdamos Reglamento (EB) Nr. 1782/2003 58 straipsnyje numatytą regionavimą, praneša Komisijai apie viršutines ribas regionų lygmeniu, nustatytas iki pirmųjų bendrosios išmokos schemos taikymo metų gruodžio 31 d., iki kitų metų kovo 1 d.
4 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. sausio 26 d.